SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-20-14/23

**2023. gada 13. martā plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Edvīns Šnore – komisijas priekšsēdētāja biedrs**

**Jānis Skrastiņš – komisijas sekretārs**

**Jānis Dombrava**

**Ainars Latkovskis**

**Aleksejs Rosļikovs**

**Uģis Rotbergs**

**Atis Švinka**

uzaicinātie**:**

* Veselības ministrijas Nozares cilvēkresursu attīstības nodaļas vadītāju **Kristīne Kļaviņa**
* Veselības ministrijas Farmācijas departamenta direktore **Inese Kaupere**
* Izglītības un zinātnes ministrijas Izglītības departamenta vecākā eksperte **Sanita Vanaga**
* Izglītības un zinātnes ministrijas Profesionālā un pieaugušo izglītības departamenta juriskonsulte **Inese Terinka**
* Izglītības un zinātnes ministrijas Augstākās izglītības, zinātnes un inovāciju departamenta direktora vietniece politikas ieviešanas un monitoringa jomā **Diāna Laipniece**
* Iekšlietu ministrijas valsts sekretāra vietnieks **Vilnis Vītoliņš**
* Iekšlietu ministrijas valsts sekretāra vietnieks **Jānis Bekmanis**
* Labklājības ministrijas valsts sekretāra vietniece **Elīna Celmiņa**
* Ekonomikas ministrijas Administrācijas vadītāja **Dace Gaile**
* Finanšu ministrijas Budžeta departamenta piedalīsies Aizsardzības un tiesībsargājošo iestāžu finansēšanas nodaļas vadītāja **Kristīne Kļaviņa**
* Tiesībsarga biroja vecākā juriste **Baiba Kiršteina**
* biedrības “Gribu palīdzēt bēgļiem” pārstāve **Linda Jākobsone-Gavala**

**Saeimas Juridiskā biroja vecākā juridiskā padomniece Lilita Vilsone**

**Komisijas darbinieki: vecākā konsultante Ieva Barvika, konsultanti Egita Kalniņa, Inese Silabriede un Māris Veinalds**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

1. Grozījums Ukrainas civiliedzīvotāju atbalsta likumā (169/Lp14) 2. lasījums, steidzams.

2. Dažādi.

**R.Bergmanis** atklāj komisijas sēdi un informē par izskatāmo darba kārtību.

1. Grozījums Ukrainas civiliedzīvotāju atbalsta likumā (169/Lp14) 2. lasījums, steidzams.

**R.Bergmanis** informē, ka minētais likumprojekts izskatāms steidzamības kārtā. Paziņo, ka par izskatāmo likumprojektu ir saņemti 5 priekšlikumi, un aicina sākt to izskatīšanu numuru secībā. Interesējas, vai Izglītības un zinātnes ministrijas (turpmāk – IZM) pārstāvjiem kā likumprojekta sagatavotājiem ir viedoklis par šiem priekšlikumiem.

IZM pārstāvjiem nav komentāru par izskatāmajiem priekšlikumiem.

**Nr.1** – Saeimas deputāta A.Šuvajeva priekšlikums – aizstāt visā likumā skaitļus un vārdus “2023. gada 30. jūnijs” (attiecīgā locījumā) ar skaitļiem un vārdiem “2023. gada 31. decembris” (attiecīgā locījumā).”

**A.Švinka** pamato šāda priekšlikumā ietverto termiņu pagarinājumu līdz gada beigām, kā nepieciešamu signālu Ukraina bēgļiem un sabiedrībai kopumā. Atzīmē, ka Eiropas Savienības (ES) līmenī tiek piemēroti vēl garāki termiņi. Atgādina iespēju veidot arī komisijas priekšlikumu par termiņu pagarināšanu. Atzīmē, ka šobrīd jau ir pieņemts valsts budžets, kurā iekļauts arī Ukrainas civiliedzīvotājiem nepieciešamais finansējums.

**R.Bergmanis** komentē situāciju saistībā ar valsts budžetu, aicina Iekšlietu ministrijas (turpmāk – IeM) pārstāvjus komentēt šo priekšlikumu pieņemtā atbalsta pasākumu plāna kontekstā.

**J.Bekmanis** izskaidro IeM nostāju saistībā ar piedāvāto termiņa pagarinājumu un valdībā apstiprināto atbalsta pasākumu plānu tā dažādās pozīcijās. Sākotnēji IeM plānotais finansējums tika samazināts, 2022. gada pasākumiem tika atstāti 102 milj. euro kopumā (puse no plānotā). Ja Saeima pieņems lēmumu, kā rezultātā būs nepieciešams šo finansējumu palielināt, IeM nāksies meklēt iespējas to nodrošināt. IeM koordinējošā loma paliks spēkā, bet iekšlietu nozares nepieciešamības salīdzinājumā ar citām ir salīdzinoši maznozīmīgas. Akcentē izmitināšanas jautājumu aktualitāti šobrīd. Sadarbībā ar Finanšu ministriju (turpmāk – FM) nepieciešams izanalizēt jau izlietoto līdzekļu izmantojumu, iespējas atrast jomas, kurās varētu ietaupīt.

**K.Kļaviņa** FM vārdā izskaidro šī priekšlikuma saistību ar tikko Saeimā pieņemto valsts budžetu, atsaucas uz J.Bekmaņa komentāru. Šobrīd faktiskais atlikums ir 96 milj. euro, bet Ministru kabinetā (turpmāk – MK) jau ir izskatīti vairāki pieprasījumi, kuri gaida finansējuma piešķiršanu pēc Valsts budžeta likuma spēkā stāšanās. Ir arī vairāki apropriāciju pārdales projekti. Ja visi šie projekti MK tiks atbalstīti, tas kopumā sastādīs 46 milj. euro, tātad puse no budžetā gadam plānotā. Budžeta likuma 65. panta ļauj Ministru prezidentam ar MK akceptu piešķiramo līdzekļu kopsummu līdz gada beigām palielināt, bet tam nepieciešama rūpīga plānoto izdevumu analīze un aprēķini.

**A.Latkovskis** atgādina gada nogalē saistībā ar Ukrainas civiliedzīvotāju vajadzībām komisijā notikušo diskusiju, nepieciešamību plānot nepieciešamo finansējumu, pamatojoties uz pagājušā gada pieredzi. Uzsver nodarbinātības aspektu, kā arī nepieciešamību pēc reāliem aprēķiniem pa dažādām palīdzības pozīcijām. Lēmumu par finansējuma palielināšanu un termiņu pagarināšanu komisija varētu pieņemt, tikai vadoties no konkrētiem aprēķiniem.

**L.Vilsone** Saeimas Juridiskā biroja vārdāpauž iebildumus pēc būtības šādam priekšlikumam. Uzsver, ka Ukrainas civiliedzīvotāju atbalsta likums (turpmāk – UCAL) ir strukturēts pa pantiem atbilstoši dažādiem palīdzības veidiem. Piekrīt A.Latkovska viedoklim par nepieciešamību pārskatīt dažādās palīdzības jomas un iespējamo palīdzību katrā no tām, arī palīdzības termiņus. Iesaka padomāt par citiem juridiskajiem regulējumiem attiecībā uz Ukrainas cilvēkiem, kuri šeit dzīvo jau gadu; daļai jau iespējams piemērot citu statusu. Atzīmē šim likumprojektam iesniegtos priekšlikumus, kas šo citu statusu jau apliecina. Aicina bez izvērtēšanas neatbalstīt palīdzības termiņa pagarinājumu līdz 31. decembrim visos veidos. UCAL ir nepieciešamas papildus normas par dažādiem palīdzības veidiem turpmākajiem periodiem.

Aicina šobrīd šo priekšlikumu neatbalstīt.

**L.Jākobsone-Gavala** biedrības “Gribu palīdzēt bēgļiem” (turpmāk – GPB) vārdā komentē specifiskas situācijas saistībā ar Ukrainas civiliedzīvotājiem Latvijā un viņu sarežģītajām problēmām. Aicina pagarināt aizsardzības statusu Ukrainas bēgļiem, atgādina par ES politiku šajā jautājumā, kā arī par GPB vēstulēm komisijai. Īpaši akcentē izmitināšanas jautājumu, kā arī zāļu kompensāciju jautājumu, kas ir Veselības ministrijas kompetencē.

Uzsver, ka ir 8 jūtīgas Ukrainas civiliedzīvotāju grupas, kuras nevarēs iesaistīties darba tirgū Latvijā, un kurām palīdzība būs nepieciešama vēl ilgstoši. GPB savā atbalsta darbībā sadarbojas ar pašvaldībām, ir apmeklētas 30 pašvaldības. Šobrīd nav skaidrs kopējais uzņemto bēgļu skaits, bet izmitināšanas pabalsti vēl turpmāk būs vajadzīgi. Uzskata, ka šīs nav tik lielas summas valsts budžetam. L.Jākobsone-Gavala atgādina valsts augstāko amatpersonu 24. februārī paustos apliecinājumus palīdzēt Ukrainas valstij.

*Notiek diskusija par aktualizētajiem jautājumiem, kā arī IeM sadarbību ar pašvaldībām un NVO. Deputāti uzsver aprēķinu nepieciešamību, lai pēc tam varētu lemt par konkrētu palīdzību. Aicina iespējami ātrāk veikt šādu izvērtējumu.*

**J.Dombrava** aicina noteikt 15. aprīli kā izvērtējuma beigu termiņu, ierosina komisijai rakstīt vēstuli.

**R.Bergmanis** un pārējie komisijas deputāti atbalsta šādas vēstules nepieciešamību, uzskata, ka ir nepieciešams vispusīgs jautājuma izvērtējums.

Aicina komisiju neatbalstīt priekšlikumu Nr.1.

*Balsojums: par – 1; pret – 0; atturas – 6; nebalso – 1.*

*Priekšlikums* ***Nr.1*** *komisijā* ***nav atbalstīts****.*

**Nr.2** – veselības ministres L.Meņģelsones priekšlikums – papildināt likuma 14. pantu ar 4.2 daļu šādā redakcijā: "(42) Atļauja īslaicīgu profesionālo pakalpojumu sniegšanai tiek izsniegta uz diviem gadiem."

**K.Kļaviņa** Veselības ministrijas (turpmāk – VM) vārdā izskaidro šī priekšlikuma nepieciešamību. Priekšlikums ir saskaņots ar Tieslietu ministriju, FM, IeM, IZM un nozares kompetentajām organizācijām.

**L.Vilsone** pauž iebildumus pret piedāvātās normas atrašanās vietu likuma tekstā; piedāvā to pievienot 14. panta pirmās daļas teksta nobeigumā.

Iesaka veidot atbilstošu komisijas priekšlikumu, bet šo priekšlikumu atbalstīt daļēji.

*Deputātiem nav iebildumu.*

Komisija nolemj veidot jaunu priekšlikumu 14. panta pirmās daļas redakcijai, bet VM priekšlikumu atbalstīt daļēji.

*Priekšlikums* ***Nr.2*** *komisijā* ***daļēji******atbalstīts****, tiek izveidots un* ***atbalstīts*** *komisijas priekšlikums.*

**Nr.3** – veselības ministres L.Meņģelsones priekšlikums – papildināt 17. pantu ar 2.1 daļu šādā redakcijā: "(21) Atļauja īslaicīgu profesionālo pakalpojumu sniegšanai tiek izsniegta uz diviem gadiem."

**K.Kļaviņa** izskaidro šī priekšlikuma nepieciešamību.

**L.Vilsone** iesaka veidot šo daļu kā trešo panta daļu. Iesaka veidot atbilstošu komisijas priekšlikumu, bet šo priekšlikumu atbalstīt daļēji.

*Deputātiem nav iebildumu.*

Komisija nolemj veidot jaunu priekšlikumu 17. panta trešās daļas redakcijai, bet VM priekšlikumu atbalstīt daļēji.

*Priekšlikums* ***Nr.3*** *komisijā* ***daļēji******atbalstīts****, tiek izveidots un* ***atbalstīts*** *komisijas priekšlikums.*

**Nr.4** – Saeimas deputāta A.Šuvajeva priekšlikums – grozījumi likuma pārejas noteikumu 10., 19. un 20. punktā saistībā ar priekšlikumā Nr.1 ierosināto termiņa pagarinājumu līdz š.g. 31. decembrim.

**A.Švinka** informē, ka priekšlikuma skaidrojums ir tāds pat kā Nr.1.

**L.Vilsone** vēlas konkretizēt, vai šajā normā ietverta arī veselības joma, zāļu iegāde. Varbūt tādā gadījumā priekšlikumu varētu izvērtēt un daļēji atbalstīt.

**R.Bergmanis** atzīmē, ka priekšlikums sastāv no trim daļām, kuras skar dažādas jomas. Atsaucas uz jau notikušo diskusiju un nepieciešamību ministriju līmenī izvērtēt atbalsta pasākumu sniegšanas finansēšanu un turpināšanas termiņus.

**V.Vītoliņš** izskaidro UCAL struktūru; atsaucoties uz GPB pārstāves norādīto, uzsver, ka katram aizsardzības statusam paredzēta sava likuma norma. Paskaidro, ka likums šobrīd Ukrainas civiliedzīvotājiem dod maksimālās iespējas strādāt Latvijā. Aktualizētais jautājums saistīts ar paredzētajiem valsts piešķirtajiem pabalstiem: mājokļa pabalstu, zāļu kompensācijas. Uzsver, ka dažādos pabalstus piešķir dažādas institūcijas – ministrijas, pašvaldības. Katru nedēļu koordinējošās institūcijas sanāk kopā un apspriež aktualitātes.

Apsola sagatavot komisijas prasīto informāciju.

*Deputāti vienojas komisijas vēstulē ietvert visas iesaistītās ministrijas, adresēt vēstuli MK, piesaistīt arī Latvijas Pašvaldību savienību.*

**R.Bergmanis** aicina komisiju neatbalstīt priekšlikumu Nr.4.

*Balsojums: par – 2; pret – 0; atturas – 6.*

*Priekšlikums* ***Nr.4*** *komisijā* ***nav atbalstīts****.*

**Nr.5** – veselības ministres L.Meņģelsones priekšlikums – papildināt pārejas noteikumus ar 31. punktu šādā redakcijā:

“31. Līdz 2023. gada 16. martam izsniegto atļauju īslaicīgu profesionālo pakalpojumu sniegšanai, kas ir izsniegtas, pamatojoties uz šā likuma 14. panta pirmo daļu vai 17. panta pirmo daļu, derīguma termiņš tiek pagarināts par vienu gadu, bet kopumā nepārsniedzot šā likuma 14. panta 4.2 daļā un 17. panta 2.1 daļā noteikto termiņu."

**K.Kļaviņa** paskaidro, ka šis priekšlikums saistīts ar jau atbalstītajām likuma normām; tiek pagarinātas jau esošās atļaujas medicīniskajam personālam.

**L.Vilsone** aicina labot priekšlikuma tekstu atbilstoši jau atbalstītajiem priekšlikumiem par pantu daļām. Iesaka veidot atbilstošu komisijas priekšlikumu, bet šo priekšlikumu atbalstīt daļēji.

*Deputātiem nav iebildumu.*

Komisija nolemj veidot jaunu priekšlikumu pārejas noteikumu 31.punkta redakcijai, bet VM priekšlikumu atbalstīt daļēji.

*Priekšlikums* ***Nr.5*** *komisijā* ***daļēji******atbalstīts****, tiek izveidots un* ***atbalstīts*** *komisijas priekšlikums.*

**R.Bergmanis** aicina komisiju balsojumā atbalstīt likumprojektu “Grozījums Ukrainas civiliedzīvotāju atbalsta likumā (Nr.169/14) otrajā galīgajā lasījumā.

*Balsojums: par – 8; pret – 0; atturas – 0.*

**LĒMUMS:**

- atbalstītlikumprojektu “Grozījums Ukrainas civiliedzīvotāju atbalsta likumā” (Nr.169/Lp14) un virzīt to izskatīšanai Saeimas 16. marta sēdē otrajā galīgajā lasījumā.

**R.Bergmanis** pateicas uzaicinātajām personām par dalību sēdē, aicina deputātus palikt, lai apspriestu komisijas šīs nedēļas darba kārtības plānus.

**2. Dažādi.**

**R.Bergmanis** informē komisiju par šajā nedēļā izskatāmajiem aktuālajiem jautājumiem: Valsts aizsardzības dienesta (turpmāk – VAD) likuma paketi, ko plānots skatīt otrdien un trešdien, kā arī piektdien plānoto slēgto sēdi par Aizsardzības ministrijas iepirkumiem. Uzsver nepieciešamību nekavēties ar VAD paketes likumprojektu izskatīšanu.

Turpmāk plānoti arī citi svarīgi likumprojekti (Imigrācijas likums), būs arī jauns Poligonu likums.

*Deputāti diskutē par komisijas darba aktualitātēm un iespējamajiem darba risinājumiem saistībā ar trešdien, 15. martā, plānoto Saeimas ārkārtas sēdi. Tiek apspriesti dažādi varianti un iespējas elastīgi mainīt plānus, kad noturēt komisijas sēdes.*

**R.Bergmanis** pateicas par dalību un slēdz sēdi.

Sēde pabeigta plkst. 10.45.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede